Ledelsens mundtlige beretning kalenderåret 2019

Som skoleleder har jeg set frem til at aflægge denne beretning i aften på skolens generalforsamling. Aftenen har været ventet med længsel, da skolen- landet -verden har været i en ekstraordinær situation, og fortsat er det. Vi tager det dag for dag. Lige i dette sekund er jeg faktisk glad for, at jeg ikke skal berette om de sidste 6 mdr. her i 2020. Situationen taget i betragtning. Det har været, og er fortsat, en udfordring, men vi er kommet igennem, så langt så godt. Vi klarer den ved fælles hjælp, forståelse og samarbejde. Hverdagen er fortsat forandret og nogen forandringer er uden tvivl kommet for at blive.

Årshjulet har derfor drejet mere end en omgang siden vi var samlet her sidst. Eftersom jeg blev ansat som skoleleder i august 2018 var beretningen sidste år primært baseret på sidste del af 2018.

2019 er nu det første hele kalenderår, hvorpå jeg kan basere min ledelsesberetning.

Det første halve år jeg var skoleleder, viste mig allerede med tydelighed, hvor bærende traditionerne og værdierne er her på Kvikmarkens Privatskole. Det er ikke altid vi i dagligdagen er nok opmærksomme på, at det faktisk er sådan det er, men det ER de. Vi kan dog altid blive tydeligere og mere bevidste om vores værdier i ord og handling. Det skal vi arbejde på kontinuerligt. Det gælder både ansatte, elever og forældre. Værdierne skal leves i hverdagen. Det er formålet og det er visionen. Det har vi naturligvis også fokus på i vores travle hverdag med eleverne og med hinanden.

Kontaktforældrene tog netop spørgsmålet om denne tydelighed op på dialogmøderne i januar i år – Hvor ses og mærkes værdierne? Hvordan støtter vi bedst op om dem i skolen og i hjemmet? Hvor kan vi blive bedre til at få dem synliggjort og handle efter dem? Resultatet af det arbejde skal nu bringes med til resten af forældregruppen af kontaktforældrene. Det er værdierne der gør forskellen.

Men nu tilbage til 2019

Mit arbejde på at få tilstrækkelig indsigt i den første periode betød, at jeg lærte skolen at kende på alle niveauer, som den komplekse organisation en skole er. Jeg havde bevidst planlagt mit indkøringsforløb, så det blev muligt for mig at få det nødvendige blik ind og få viden og fornemmelse af kultur og historik. Denne proces berettede jeg om for kontaktforældrene på dialogmøderne i januar 2019.

Det er jo sådan, at skoleårets ” årshjul” er en særlig størrelse. Allerede når vi nærmer os det sene efterår, så skal vi begynde at tænke i næste skoleårs planlægning. På det overordnede strategiske niveau, så skal linjerne selvfølgelig være trukket op, drøftet og lagt fast meget før og med et blik på en tydelig retning flere år frem end blot det aktuelle skoleår og det kommende. Men justeringer organisatorisk og udviklingsmæssigt samt planlægningen af næstfølgende skoleårs særlige fokusområder, det skal vi allerede lægger spor ud til, når det er efterår. Her begynder processen med vores ansatte.

Det betød for mig som leder, at der hvor jeg tydeligt kunne se det udviklings-potentiale, jeg vurderede vi skulle forfølge, og der hvor jeg så ændringer, der skulle foretages med det samme eller som jeg måtte ønske at arbejde hen mod, der var jeg nødt til at få taget hul på arbejdet. Først i min ledelsesgruppe og dernæst med personalet i god tid før det kommende skoleår og naturligvis drøfte det med bestyrelsen.

Afsættet for den pædagogiske udvikling var allerede på skinner i forhold til skolens ret omfattende læringsprojekt (målstyret synlig læring) og det spor har vi fulgt og videreudviklet vores indsatser i. Det hænger naturligt sammen med det elevcentrerede fokus. Naturligvis med de tilføjelser og de ændringer, jeg har sat mit præg på sammen med den øvrige ledelse og medarbejderne. Men der er ikke ændret markant retning her. Vi evaluerer løbende, det er en implementeret del af vores hverdag, og det afføder naturligt nogen justeringer.

For at understøtte den pædagogiske udvikling tog vi hul på en proces med at udvikle skolens struktur og timetal med det hovedfokus, at gøre det muligt at bedre kontinuitet og kvalitet for vores elever både fagligt og trivselsmæssigt. Have fokus på tidlig indsats og sikre, at vi som et minimum lever op til Uvm. anbefalede timetal i fagene.

Her skal altid prioriteres indenfor de ressourcer, der er til rådighed. Det er en meget væsentlig faktor.

Den langsigtede strategi med struktur og timetal kom på plads og blev godkendt i FU og i bestyrelsen.

Vores ledelsesgrundlag bygger grundlæggende på, at vi i vores indsatser/ændringer og valg af udviklingsområder, skal kunne besvare valgene med følgende ”Hvad er bedst for elevernes læring?” Det er det elevcentrerede perspektiv og her er vi på sikker grund i forhold til det forskningsunderbyggede.

Ledelsen har udarbejdet et ledelsesgrundlag i 2019 gennem et forløb med Thorups kontor. Vi tager højde for evidens, erfaringer, ressourcer, kompetencer og naturligvis det værdibaserede grundlag i forhold til, hvad det er for en skole vi ønsker hele vejen rundt.

Vores mål er, at skolestrukturen på Kvikmarkens Privatskole fremover skal gøre det muligt, at lærerne kan følge eleverne i 4 år ad gangen fra 2.kl. Teamsamarbejdet skal styrkes hele vejen fra Bg. - 9.kl. via mødestrukturen og det pædagogiske arbejde med indhold, mødeafholdelse og samarbejde.

I skolestarten arbejder vi os frem mod en specialiseret Begynder/1. kl. afdeling med et fast lærerteam og kun få faglærere. Teamet er specialister i arbejdet med skolestartsbørn og arbejder målrettet med eleverne frem mod slutmål for 1. kl. med fokus på overgangen til 2 kl.

Skolen får en særlig ”Skolestartsraket”, hvor den ret markante overgang fra Bg. til 1. rykkes til efter 1. klasse, hvor eleverne er mere modne og robuste og skal begynde i 2. kl. i mellemskolen.

Skolestartsraketten indkøres i sin fulde form nu i 2020, og vores personale har i 2019 arbejdet i en udviklingsgruppe med Raketten hvor de bla også har haft mulighed for at besøge andre skoler, der kører med den model.

Skolestrukturen skal medvirke til at tilgodese et tættere teamsamarbejde om den enkelte klasse og den enkelte elevs læringsprogression og trivsel. Samtidig indfører vi en ordning med to klasselærere pr. klasse.

Målet vi styrer efter, blev fastsat i 2018 og her i 2020 har vi kun to steder, hvor lærerbesætningen ikke er rullet helt på plads af forskellige årsager og hensyn, så vi er nået rigtig langt.

Fra august 2019 vil jeg nævne eksempler på nogen af de øvrige skridt vi har taget og løbende orienteret om:

* Tolærerordning
* Udeskole udvides
* Godmorgen i indskolingen 8-8.10 med fokus på læringsparathed og læringsro (hvilket generelt er et fokus hele vejen op).
* Ændring af lejrskoler 8.- 9.kl.

For 8.årgang betyder det at hele årgangen skal til Folkemøde, ikke kun en gruppe af elever, med det samfundsfaglige fokus og efterfølgende årsprøve og for 9 årgang betyder det en udenlandsrejse med sprogligt og kulturelt fokus.

* Indføring af praktisk musiske fag i 7.- 8.kl.

Lovbestemt i foråret 2019. Det var dermed ikke et valg, vi som fri grundskole kunne foretage. Vi kan løfte opgaven, men det har en stor betydning ressourcemæssigt og derfor også indvirkning på de nødvendige prioriteringer vi har foretaget.

* Udvikling af timefordelingsplanen

Beskrivelser blev lagt ud før sommerferien 2019 og der er

desuden ernformeret løbende via månedsbrevene. I den sammenhæng vil jeg opfordre til at læse månedsbrevene, der bla beskriver, hvor vi er i processerne samt fortæller om udvalgte nedslag i månedens aktiviteter, indsatser og arbejder på skolen

Skolens opgave med Inklusionsarbejdet

På Kvikmarkens Privatskole arbejder vi for, at alle elever skal have lige mulighed for ldeltagelse i læringsfællesskaber både fagligt og socialt. Det inkluderende arbejde i klassen gælder altså alle elever. Som privatskole skal vi have et helt særligt fokus på den meget vigtige opgave der er, at bidrage til at løfte og skabe de bedst mulige rammer i hverdagen for alle børn. Samfundets øjne er rettet mod os her. Løfter vi den opgave? Vi gør vores bedste i de rammer vi har.

I forhold til de elever, der er særligt udfordrede, og som har behov for andet og mere end det, der ligger i den almindelige undervisningsdifferentiering, har skolens ressourceteam i samarbejde med ledelsen udarbejdet en overordnet inklusionsstrategi. I arbejdet har vi naturligvis også båret værdier med os som tolerance, ansvarlighed, nærvær, faglighed og tryghed.

Inklusionsstrategien, som vi i øvrigt har fået stor ros for på det kommunale niveau, er en professionel intern handlingsvej- et værktøj- som personalet følger i arbejdet med elever med særlige behov for støtte både fagligt og socialt. På den måde sikres det, at vi fastholder en professionel tilgang, og at vi arbejder målrettet på at være i en proces, med de tiltag der er nødvendige for at hjælpe vores elever, og som kan tilbydes indenfor skolens rammer. Vi skal sikrer, at vi har gjort et grundigt forarbejde sammen med elev og forældre og på den baggrund kan udnytte de eksterne fagpersoner så optimalt som muligt til at hjælpe vores elever, forældre og lærere, når det bliver vanskeligt i dagligdagen.

Inklusion er en dynamisk, vedvarende proces, der har til formål, at udvikle mulighederne for alle elevers tilstedeværelse, deltagelse og udbytte af skolegangen.

I processen har vi fokus progression, på kvaliteten af den enkelte elevs fysiske betingelser, sociale samspil og opgaveløsning inden for rammerne i skoledagen, både når det gælder undervisning, frikvarter og SFO.

Der tages i den forbindelse særligt hensyn til de elever, der er i farezonen for marginalisering og eksklusion. Vi skal desuden sikre udfordringer til de elever, der viser sig at have særlige forudsætninger.

Skolens ressourceteam og vejledere har sparring og vejledning med det pædagogiske personale og kan indgå i forløb og følge elever i udfordringer gennem hele skolegangen. For at sikre at vi som ledelse er tæt på og følger vores elever tæt har vi en pædagogiske ledelse tæt på praksis, vejledere samt årlige opfølgninger ved trivselskonferencer og fagkonferencer for den enkelte klasse med lærere, ledere og vejledere. Det er et område vi ønsker at lykkes med og gør vores yderste til at lykkes med. Som privatskole skal vi have fokus på at vi tager ansvar – også her.

Indretning/ renovering/byggeri

Arkitekterne fra KANT udarbejdede i 2019 et forslag til en udbygning og en renovering af skolen i samarbejde med skolens byggeudvalg. Det var en spændende proces, som dog mundede ud i et forslag, der var en del udenfor skolens økonomiske ramme. KANT havde fået til opgave at udarbejde deres bud på en helhedsplan, så det var helt efter aftale, at vi i forhold til så stor en plan, sandsynligvis kun efterfølgende ville kunne fokusere på at gennemføre mindre dele af den. Det har naturligvis affødt mange drøftelser, som endte med en beslutning om at gå videre med en del af KANTS tegningsarbejde, men i et andet regi, hvor der udelukkende fokuseres på indretning af det fælles læringsmiljø og udnyttelse af de eksisterende fysiske rammer. Til det har vi nu arkitektfirmaet Kroghs Arkitekter. De er nu så langt, at vi inden længe går i gang med 1 fase som sandsynligvis vil være indgangsparti og Hal. Visionen er fortsat den oprindelige – vi ønsker at udnytte de fysiske rammer optimalt som et samlet læringsmiljø og SFO. Der indhentes pt de nødvendige tilladelser og step for step skal vi så i gang alt efter budget for projektet.

Bestyrelsen arbejder fortsat med mulighederne for en udbygning, dog kun af 1. salen Det arbejde der er i gang nu, er indhentning af beregninger fra flere forskellige firmaer på, hvorvidt det kan svare sig at udvide lokalerne fra 5.-9. kl. således, at der evt. vil kunne være 22 elever i klasselokalerne på 1 sal.

Mere om dette arbejde kommunikeres løbende.

Trivsel

En helt særlig opmærksomhed vil jeg nu rette mod skolens arbejde med trivsel og færdiggørelsen af den lovpligtige antimobbestrategi i foråret 2019.

Den Nationale trivselsdag blev afholdt som en fælles dag D. 1. marts 2019 på Kvikmarkens Privatskole. På dagen markerede vi, at vi nu har en færdig antimobbestrategi. Strategien har et længere forløb bag sig med inddragelse af forældre, elever og ansatte, før jeg blev skoleleder. Trådene blev samlet og strategien færdiggjort. Nu skal den leve i hverdagen.

På trivselsdagen blev alle elever bekendt med antimobbestrategien. Elementer i den var omdrejning for det fokus på trivsel, der blev arbejdet med i den enkelte klasse alt efter klassetrin. Skolens værdier blev italesat i arbejdet og klassens sociale handleplan taget op. Det endelige synlige resultat af dagen er, at der hvert år udarbejdes et fælles sæt klasseregler, der hænger i samtlige klasser. Klassens aftale skal naturligvis jævnligt evalueres og justeres sammen med eleverne. Vi prioriterer fortsat en ugentlig trivselstime til alle klasser. Aftalen skal være udgangspunkt for vores omgang med hinanden i dagligdagen - i undervisningen, i firkvartererne, på ture ud af huset og i fritiden. For vi er klassekammerater – også når vi har fri.

Et meget vigtigt aspekt og et helt særligt opmærksomhedspunkt i forhold til trivsel er den digitale dannelse: etik og adfærd på de digitale medier. Vi vil fortsat have stor opmærksomhed på området, og i 2019 blev udarbejdelsen af fælles retningslinjer for brug af digitale medier i skoletiden færdig og gældende fra august 2019.

Vi ved fra den seneste undersøgelse, der ligger på Uvms side, at en stor del af eleverne i grundskolen og på ungdomsuddannelserne anvender de digitale medier til alt andet end skolerelateret arbejde i undervisningstiden. Med retningslinjer på området vil vi skabe en tydelig ramme for brugen af medierne i skoletiden.

Elevtrivslen er et fælles ansvar. Vores egen bevidsthed om at agere efter skolens værdier skal trækkes med vejen rundt: I skolen, i fritiden, i hjemmet og i samarbejdet. I antimobbestrategien er værdierne trukket frem og forventninger beskrevet. Også det forebyggende arbejde har fået en vigtig plads. Her har de fællesskabende aktiviteter især værdi og de aktiviteter, hvor store skal hjælpe små som fx skolepatrulje, legepatrulje og venskabsordninger.

Ingen skole kan sige sig fri for episoder, hvor elevtrivslen er truet. Kardinalt er det, at vi agerer på det og tager ansvar. Ingen situation er ens, så den enkelte må altid gribes særligt an. Arbejdet med trivsel går hånd i hånd med det faglige arbejde i dagligdagen. Det er præcis i dagligdagen, vi kan gøre en forskel. Det er her vi dannes, det er her vi får værdierne i spil.

Fremadrettet sikrer vi, at vi mindst den ene gang årligt er vi fælles om, at rette vores blik ind på temaet med fokus på vores fælles trivsel og samvær i klassen og på skolen. Dette bliver på den fælles dag i marts, der også Nationalt er en fælles trivselsdag og Red Barnet udarbejder helt særligt materiale til netop denne dag. En dag med fokus er vigtig, en dag med særligt blik for fællesskabet og bevidstheden om, at vi er her hver dag sammen og tager ansvar for hinanden. Men det er i det daglige arbejde, alle de andre dage, vi skal gøre den egentlige forskel for hinanden og med hinanden. Eleverne arbejder med det, de ansatte og ledelsen arbejder med det. Alt i et samarbejde med jer forældre. Vi skal alle være bevidste om at være gode rollemodeller for eleverne i samarbejdet både med skolen og med de andre forældre – også når det er svært. Der kommer udfordringer, overgange, forstyrrelser, ændringer og forhindringer, situationer der skal afstemmes og udredes. Der kan være forløb der skal arbejdes i dybden med og som vil kræve noget ekstra af os alle.

Nu til efteråret 2019. Her var de anderledes skoledage præget af en naturfagsuge i uge 39, og motionsdagen var lagt på den anden sidste fredag inden efterårsferien. Dette bla for at sikre plads til aktiviteter rundt om i området.

December og jul er en tid med mange traditioner og fællessamlinger på Kvikmarken. 4. kl. optrådte med juleteater, vi holdt ”Julesyngsammen” på juleklippedagen og vi nød 5 årgangs Luciaoptog med både piger og drenge i det fine optog og nissesang om klassens lærere.

For anden gang bød vi eleverne velkommen til juleklippedag med et lille kor af ansatte, der stod ude under halvtaget ved hovedindgangen med lys og julesange. Her kunne alle få en kop varm kakao eller et glas børnegløgg. Enhver kunne tilslutte sig og synge med sit næb, præcis som man havde lyst. Det er nu blevet en hyggelig ny tradition på Kvikmarkens Privatskole.

Skolen skal søge at skabe de gode rammer for at være til. Vi skal omgås hinanden med et godt undervisningsmiljø for øje. Det er det vi er sammen om. Vi er her for at lære og dannes som mennesker. Hver for sig og i et fællesskab. Faglighed og trivsel går hånd i hånd.

I det pædagogiske udviklingsarbejde fortsætter vi arbejdet med målstyret synlig læring. Fokus på det eleverne skal lære giver både elever og lærere større bevidsthed om læringens indhold og en tydelighed i, hvor vi er på vej hen - noget at styre efter. Fælles og individuelt. Arbejdet med processerne hjælper i særdeleshed eleverne til at forholde sig til egen læring. En bevidsthed vi skal arbejde med også kan komme tydeligt til udtryk i elevsamtalerne og skole-hjemsamtalerne. Det er et fremtidigt indsatsområde.

Læringsprojektet fortsætter med personalet og vi uddanner nu internt læringsvejlederne. De faglige vejledere uddannes eksternt. Vejlederfunktionerne implementeres gradvist som del af et lag af ressourcepersoner, der har sparring, vejledning og forløb med lærerne og et tæt samarbejde med ledelsen. På den måde bliver vi hele tiden dygtigere og lærerne har en sikkerhed for faglig kompetent vejledning i det daglige. Ingen står alene. Projektet udvides med en særlig fokuseret indsats på klasserumsledelsen og det inkluderende arbejde. Det er to helt afgørende områder at styrke og de kobles naturligt på arbejdet med den målstyrede læring.

Udover læringsvejledere, uddannes desuden endnu en læsevejleder. Skolen har allerede en læsevejleder, matematikvejleder, AKT vejleder og en bevægelsesvejleder. Bevægelsesvejlederfunktionen er allerede i spil og skal videreudvikles til at indgå i faste forløb i klasserne, arbejde med at få bevægelsesaspektet til at indgå i trivselsarbejde og arbejde med personalet i forhold til mere integreret bevægelse i undervisningen og i SFO’en. Helt særligt har vi et projekt, hvor bevægelsesvejleder og AKT vejleder arbejder sammen om en særlig klassetrivselsindsats. Indtil nu er det afprøvet i 2 klasser. Dette er I år beskrevet på Danmarks Private skolers hjemmeside, hvor også en lille film blev lagt op. Filmen er også lagt på forældreintra.

Hver dag har vi en SFO, som yder et kæmpe arbejde for vores børn.

Nogen sidder måske nu og undrer sig over, at jeg ofte kun nævner lærerne i beretningen. Pædagogerne i SFO’en ER lærere, når de deltager i skoledagen og i skoleaktiviteterne. Deres ansættelse er todelt og de skal efter reglerne være på læreroverenskomst på skoledelen og på BUPL’s overenskomst, der hvor de er ansat i SFO’en. Derfor omtales personalet samlet som ”lærerne”, når det handler om skoledagen. I den sammenhæng har de en stor opgave i, at sikre den røde tråd i elevernes dag og overgangen fra skole til SFO. Og også give eleverne et godt tilbud SFO tiden.

IT

På IT-området er der en del udgifter.

Vi har investeret i skærme og der vil fortløbende være investeringer på området i forhold til ipads, bærbare, netværk og support.

Vi forsøger at balancere brug af skærm ikke skærm i undervisningen. Vi har samtidig et stort ansvar for, at vores elever opøver kompetencer i brug af it og at vores lærere integrerer det i undervisningen og anvender fagportalerne mv.

På skolen er forældre-/elev- og personaleintra fortsat vores fælles kommunikationsvej. Som privatskole kan vi ikke få mulighed for at anvende Aula. Derudover bruger vi naturligvis den levende kommunikation. Der er beskeder, hændelser og oplevelser, der er uegnede til at blive nævnt eller drøftet på de sociale medier eller blot i fælles tråde. Vi ved, at det ofte har en meget negativ effekt at inddrage de sociale medier i skolesammenhæng udover som blot en visuel tydeliggørelse og understøttelse af almindelig grundinformation og med forbindelse til og sammenhæng med skoleintras informationer. Mulighed for billeder og mere aktuel opdatering af mere visuel karakter på fx Facebook og skolens hjemmeside kan naturligvis give mening med reglerne i bevidstheden. Jeg vil i denne sammenhæng gøre særligt opmærksom på vores nye flotte hjemmeside, der nu kun mangler at få lagt nye fotos op.

Et rigtig godt og trygt skole-hjemsamarbejde er baseret på gensidig respekt – også på trods af eventuel uenighed. Vi har en forventning om, at anliggender mellem forældre/elever og skolen behandles respektfuldt fra begge sider og med ønske om god dialog og i tråd med skolens værdier.

Vi priser ofte med store ord it’s fortræffeligheder, men medaljen kan også have en bagside, når vi skal kommunikere med hinanden. Sommetider er den levende kommunikation bedst. På hjemmesiden under skole-hjemsamarbejde kan I læse mere om den gode kommunikationsvej mellem skole og hjem.

Nu lidt om skolens fysiske rammer:

Vi har i 2019 haft en stor udgift på en opdatering og lovliggørelse af vores El generelt. Vores lokalebelysning er også blevet forbedret vejen rundt. En god investering og en økonomisk gevinst på længere sigt. Vi har haft udgifter på brønd og kloakarbejder. Det er desværre et nødvendigt onde, som bare skal klares, så vi sikrer os mod problemer som fx oversvømmelser. Vi har indkøbt nye bedre skabe til en del lokaler, og fået malet og repareret flere steder ude og inde. Begge pedeller udfører et stort arbejde i dagligdagen på skolen. Udover de daglige rutiner tilkaldes Dan og Carsten gennem dagen, når der er noget, der ikke virker eller noget der mangler. Som pedel skal man være tålmodig og kunne klare rigtig mange afbrydelser.

De er også begge en del af vores smileyordning fra 4.-9.kl., som sættes i værk i perioder og holder pause i perioder. Pedellerne tjekker hver dag om kriterierne for orden i lokalerne er opfyldt og sætter en smiley op, som eleverne dagen efter evaluerer med deres lærer, så de oplever selv at tage ansvar for lokaler, oprydning og rengøring.

Afrunding

Så er vi nået til afrundingsdelen af min beretning 2019.

Afslutningsvis skal lyde en stor tak fra skolen til alle eksterne samarbejdspartnere.

sundhedsplejerske, PPR, tale-hørekonsulent, SSP og UU- vejleder. De er vigtige samarbejdspartnere i vores daglige arbejde med og omkring eleverne. Der er ofte en del udskiftning på de områder, hvilket kan give os udfordringer i dagligdagen, men det er meget vigtigt, at fastholde det tætte samarbejde. Ikke mindst for vores elevers skyld. Skolederne for de private skoler i kommunen har årligt mindst 2 forvaltningsmøder, hvor vi mere overordnet drøfter betjeningen af skolerne på de områder.

Et særligt område for en fri grundskole er tilsynsområdet. Tilsynet med de private skoler er løbende blevet skærpet. Det betyder yderligere krav til skolernes tilsynsførende om en certificering. På Kvikmarkens Privatskole har vi i 2019 sagt velkommen til vores nye Tilsynsførende Bent Gangelhof. Bent har udarbejdet sin første tilsynsrapport for os, og den ligger nu på skolens hjemmeside og er en flot en af slagsen. Bent besøger skolen 2-3 gange i løbet af et skoleår. Han har en helt fast ramme, han arbejder i, som sikrer at han når skolen rundt og kompetent kan udarbejde sin rapport i undervisningsministeriets tilsynsportal. Han skal have et skarpt blik på, om vi som skole står mål med og opfylder lovkrav. Tak for Bents besøg og arbejde i den sammenhæng.

En ganske særlig tak til skolens bestyrelse for jeres indsats. En særlig tak til bestyrelsesformand Claus Patuel Rasmussen. Det har været en stor opgave som ny bestyrelsesformand også at skulle indkøre en ny skoleleder på posten. Tak for vores tætte samarbejde gennem de jævnlige møder og kontakten i det daglige ved siden af bestyrelsesmøderne. Det er vigtigt, vi fortsætter med det og naturligvis arbejdet i Forretningsudvalget, hvor også vores næstformand Jane Jelsdal sidder.

Tak til alle forældrene på skolen for med- og modspil. I er det daglige tilsyn og vores bedste kritikere, der medvirker til, at vi hver dag gør vores bedste. Årsagen til jeres motivation for skolen er naturligvis jeres børn - vores elever. Til eleverne vil jeg også rette en varm tak for at gøre det interessant og meningsfyldt at gå på arbejde hver eneste dag, hvor alt med jer både er lagt i meget faste rammer og samtidig kan være helt uforudsigeligt. Tak for jeres glæde og tillidsfuldhed, og fordi I er jer.

Afslutningsvis en helt særlig tak til alle ansatte, der yder en kæmpe indsats hver eneste dag. Det skal vi anerkende og påskønne. I udgør hele fundamentet. I betyder noget for det enkelte barn, hver på jeres måde, I betyder noget for fællesskabet. Tak for dagligdagen og tak for det ekstra, jeg ved I gør, for at eleverne når deres mål.

Tak til hele det teknisk administrative personale som med en stor indsats sikrer, at vi hver dag kan gennemføre vores arbejde og komme igennem de udfordringer vi møder. Tak fordi I er med til, at alt i dagligdagen kan fungere.

Tak til mit ledelsesteam, I er dygtige, hyggelige og inspirerende at være sammen med. Vi udvikler os som team og vi udvikler os som den leder, vi hver især er og skal være, vi udvikler skolen.

Til sidst

Stor tak til alle der på den ene eller anden måde har en betydning for vores dejlige skole.

Med disse ord afleveres den mundtlige ledelsesberetning 2019. Tak.

Rikke Pazdecki

Skoleleder